पंजाब में दो दिन बारिश का येलो अलर्ट; 31 मई तक तापमान 35 डिग्री रहेगा
Punjab Weather Temperature - [Kaisa Rahega Aaj Mausam] - पंजाब में आज से नौतपा शुरू हो रहा है। नौतपा के दिनों ( 25 से 31 मई तक) में पंजाब के साथ-साथ उत्तर भारत में बे-तहाशा गर्मी पड़ती है
पंजाब में आज से नौतपा शुरू हो रहा है। नौतपा के दिनों ( 25 से 31 मई तक) में पंजाब के साथ-साथ उत्तर भारत में बे-तहाशा गर्मी पड़ती है, लेकिन इस साल ऐसा नहीं हो रहा। वेस्टर्न डिस्टरबेंस (WD) ने इस साल नौतपा के असर को कम कर दिया है। मौसम विभाग ने 27 मई तक येलो अलर्ट दे रखा है।
मौसम विभाग के अनुसार पंजाब में 29 मई तक बारिश के आसार बने हुए हैं। 27 तक येलो अलर्ट है और आज पंजाब के अधिकतर हिस्सों में बारिश भी होगी। इसके साथ साथ 50 किमी तक की रफ्तार से तेज हवाएं भी चल सकती हैं। फतेहगढ़ साहिब, एसबीएस नगर, लुधियाना, रूपनगर, एसबीएस नगर, जालंधर और होशियारपुर में बारिश के साथ ओले पड़ने की भी संभावना है।
एसबीएस नगर में 87एमएम बारिश
बठिंडा, मोहाली जिलों को छोड़ पंजाब के सभी इलाकों में दिन की शुरुआत ही बारिश के साथ हुई। बीते 24 घंटों की बात करें तो एसबीएस नगर में 82 एमएम बारिश रिकॉर्ड की गई है। वहीं रोपड़ में 49.5 एमएम, जालंधर में 36 एमएम, फतेहगढ़ साहिब में 19.5 एमएम और लुधियाना में 12.8 एमएम बारिश दर्ज की गई।
बीते कुछ सालों में तापमान ने छुड़ाए थे पसीने
बीते सालों की बात करें तो 25 से 31 मई तक गर्मी ने पसीने छुड़ा दिए थे। 2022 में मई महीने में अधिकतम तापमान 46 डिग्री, 2021 में 44 डिग्री, 2020 में 44 डिग्री और 2019 में 45 डिग्री के करीब पहुंच गया था, लेकिन इस साल ऐसा नहीं है। 25 से 31 मई तक वेस्टर्न डिस्टरबेंस के कारण दिन का अधिकतम तापमान 36 डिग्री के करीब रहने का अनुमान है।
वहीं पंजाब में मई महीने में औसतन 2 दिन बारिश रहती है। लेकिन इस साल यह रिकॉर्ड भी टूटता दिख रहा है।
सिर्फ 9 दिन रही जेठ महीने की गर्मी
पंजाब में जेठ महीने की शुरुआत 15 मई से शुरू हो चुकी है, लेकिन इस बार जेठ महीना भी वेस्टर्न डिस्टरबेंस के कारण अधिक दिन असर नहीं दिखा सका। 15 से 23 मई तक गर्मी ने जोर दिखाया। इन दिनों में ही तापमान 40 से 46 डिग्री के बीच रिकॉर्ड किया गया। लेकिन अब वेस्टर्न डिस्टरबेंस से तापमान में भारी गिरावट दिख रही है।
जाने पंजाब के मुख्य शहरों का तापमान
अमृतसर- शहर में आज का न्यूनतम तापमान 22 डिग्री रिकॉर्ड किया गया, जो सामान्य से 1.2 डिग्री और बीते दिन से 3.2 डिग्री कम आंका गया है। वहीं आज अधिकतम तापमान 34 डिग्री के करीब दर्ज किया जाएगा। अमृतसर में बीते 24 घंटों में 0.2 एमएम ही बारिश दर्ज की गई।
जालंधर- शहर का न्यूनतम तापमान 19.5 डिग्री दर्ज किया गया, जो बीते दिन से 5.1 डिग्री कम रहा है। वहीं बीते 24 घंटों में यहां 36 एमएम बारिश दर्ज की गई है। आज दिन का अधिकतम तापमान 33 डिग्री के करीब रहने का अनुमान है।
लुधियाना- शहर का न्यूनतम तापमान आज 18.4 डिग्री दर्ज किया गया है। वहीं बारिश 12.8 एमएम रिकॉर्ड हुई। आज यहां का अधिकतम तापमान 33 डिग्री के करीब रहने का अनुमान है।
